BAY รับเละ 3 เด้ง.!?
จากกระแสฮอตฮิตของบริษัท เงินติดล้อ จำกัด (มหาชน) หรือ TIDLOR เรียกง่าย ๆ ว่า พี่ทิดหล่อ...ไอพีโอป้ายแดงที่จ่อขึ้นสังเวียนเทรดต้นเดือนหน้า (10 พ.ค.) กลายเป็นทอล์ก ออฟ เดอะ ทาวน์ ในหลาย ๆ แวดวง ไม่ว่าจะเป็นแวดวงหุ้น การเงิน และประชาชนทั่วไป เพราะมูลค่าระดมทุนสูงถึง 30,000-33,000 ล้านบาท (จากกรอบไอพีโอ 34-36.50 บาท)...สูงสุดติด 5 ลำดับแรกในประวัติศาสตร์ตลาดทุนไทยเชียวนะ...
21 เม.ย. 2564

สำนักข่าวรัชดา
จากกระแสฮอตฮิตของบริษัท เงินติดล้อ จำกัด (มหาชน) หรือ TIDLOR เรียกง่าย ๆ ว่า พี่ทิดหล่อ…ไอพีโอป้ายแดงที่จ่อขึ้นสังเวียนเทรดต้นเดือนหน้า (10 พ.ค.) กลายเป็นทอล์ก ออฟ เดอะ ทาวน์ ในหลาย ๆ แวดวง ไม่ว่าจะเป็นแวดวงหุ้น การเงิน และประชาชนทั่วไป เพราะมูลค่าระดมทุนสูงถึง 30,000-33,000 ล้านบาท (จากกรอบไอพีโอ 34-36.50 บาท)…สูงสุดติด 5 ลำดับแรกในประวัติศาสตร์ตลาดทุนไทยเชียวนะ…
ในแวดวงหุ้น เป็นไอพีโอในกระแสที่ได้รับการตอบรับค่อนข้างมาก ใช้ทั้งการทำบุ๊กบิวดิ้ง วิธีจัดสรรหุ้นแบบ Small Lot First เหมือนกับกรณีหุ้นบริษัท ปตท. น้ำมันและการค้าปลีก จำกัด (มหาชน) หรือ OR ที่สร้างความฮือฮามาแล้ว
ส่วนแวดวงการเงิน เป็นนอนแบงก์ที่จ่อเข้าตลาดหลักทรัพย์ฯ ทำให้ค่ายอื่น ๆ พากันเคลื่อนไหวปรับกลยุทธ์การแข่งขันในตลาดที่จะกลายเป็นทะเลแดงเดือด
มุมประชาชนทั่วไป ก็น่าจะได้เห็นภาพลักษณ์ของ TIDLOR โฉมใหม่ที่ไฉไลกว่าเดิม…
ธุรกิจหลักของ TIDLOR แบ่งเป็น 3 ส่วน ได้แก่ ธุรกิจจำนำทะเบียน ธุรกิจเช่าซื้อรถมือสอง และธุรกิจนายหน้าประกันวินาศภัย ปัจจุบันมีสาขาทั้งหมด 1,076 สาขา แบ่งเป็นในกรุงเทพฯ 160 สาขา ที่เหลือกระจายไปตามภาคต่าง ๆ
TIDLOR จะเสนอขายหุ้นสามัญไม่เกิน 907.42 ล้านหุ้น มาจากหุ้นสามัญเพิ่มทุนใหม่ไม่เกิน 210.81 ล้านหุ้น และหุ้นสามัญเดิมไม่เกิน 696.61 ล้านหุ้น มาจากผู้ถือหุ้นเดิม คือ ธนาคารกรุงศรีอยุธยา จำกัด (มหาชน) หรือ BAY ไม่เกิน 284.14 ล้านหุ้น และจาก Siam Asia Credit Access Pte. Ltd. ไม่เกิน 412.46 ล้านหุ้น
การระดมทุนของ TIDLOR ครั้งนี้ จึงอดนึกถึง BAY และ Siam Asia Credit Access Pte. Ltd. ในฐานะผู้ถือหุ้นใหญ่ไม่ได้…
โดยเฉพาะ BAY เพราะการระดมทุนครั้งนี้ได้ถึง 3 เด้งด้วยกัน…เด้งแรก จากหุ้นสามัญเดิมที่ BAY นำออกมาขายไม่เกิน 284.14 ล้านหุ้น คิดเป็นมูลค่าราว 9,660-10,371 ล้านบาท จะบุ๊กเป็นกำไรเท่าไหร่..? ขึ้นอยู่กับต้นทุน BAY ที่ถือ TIDLOR มีเท่าไหร่..?
แต่คงทำให้กำไรไตรมาส 2/2564 โป่งพองเป็นพิเศษแหละน่า…
เด้งที่สอง… BAY มีโอกาสได้รับชำระหนี้คืน เพราะในไฟลิ่งของพี่ทิด ระบุวัตถุประสงค์การใช้เงินชัดเจน 1) เป็นเงินทุนในการขยายสาขา 2) ใช้ชำระหนี้ และ 3) เป็นกระแสเงินสด
เงินก้อนแรกจำนวน 1,150 ล้านบาท เพื่อขยายสาขาภายใน 2 ปี ส่วนก้อนที่สอง ภายในปีนี้จะใช้ชำระหนี้ 5,500-6,000 ล้านบาท และก้อนที่สาม ใช้เป็นแคชโฟลว์ 518-545 ล้านบาท
ไฮไลต์อยู่ที่เงินก้อนที่สอง 5,500-6,000 ล้านบาท ที่จะใช้หนี้ ซึ่งดูแล้วคนที่เป็นเจ้าหนี้คงไม่ใช่ใครที่ไหนถ้าไม่ใช่ BAY… (TIDLOR คงไม่อุตริไปกู้เงินจากแบงก์อื่นหรอกมั้ง ในเมื่อมี BAY เป็นแม่คอยแบ็กอัพอยู่แล้ว) ฉะนั้นเป็นไปได้สูงที่ BAY จะได้คืนหนี้เต็ม ๆ
ส่วนเด้งที่สาม…ด้วยความเป็นแม่ BAY อาจมีภาระการค้ำประกันเงินกู้ให้กับ TIDLOR ซึ่งถ้าชำระคืน นอกจาก BAY ได้เงินคืนแล้ว ภาระการค้ำประกันก็จะโล่งไปด้วย ลูกเคลียร์หนี้ไปแล้ว เป็นการปลดเปลื้องพันธนาการออกไป…
เลยเป็นที่มาของ BAY รับเละ 3 เด้ง..!!
ส่วนผู้ถือหุ้นใหญ่อีกราย Siam Asia Credit Access Pte. Ltd. ก็ไม่น้อยหน้า งานนี้น่าจะได้เงินเข้ากระเป๋าไปราว 14,023-15,055 ล้านบาทเลยทีเดียว
เท่ากับว่า “พี่ทิดหล่อ” เข้าตลาดฯ ครั้งนี้มีเงินเข้าบริษัทแค่ 7,167-7,697 ล้านบาทเท่านั้น…ส่วนเงินก้อนใหญ่ก็ไปอยู่โน่นนนน…ในกระเป๋าของผู้ถือหุ้นใหญ่
น่าอิจฉาเนอะ…
ว่าแต่ใครนะเป็นคนต้นคิดธุรกรรมนี้ อยากรู้จัง..!?
…อิ อิ อิ…